Saak oor sypaadjie-groentetuin teruggetrek | Maroela Media
Joe Nkuna staan by sy groentetuin. (Foto: Facebook)
Die Tshwane-metropolisie (TMPD) het sy saak teen Joe Nkuna, 'n inwoner van Pretoria-Noord wat met R1 500 beboet is oor die groentetuin op die sypaadjie voor sy huis, laat vaar.
Dít nadat Nkuna geweier het om die boete te betaal en van voorneme was om dit in 'n hof te betwis.
Nkuna sê in 'n inskrywing op Facebook hy het intussen 'n brief van die direkteur van die munisipale hof ontvang waarin hy ingelig is dat die saak laat vaar is.
"Dit volg nadat ek my vertoë op 28 September ingedien het. Daarin het ek aangevoer dat daar geen saak teen my is nie en dat ek geen munisipale regulasies verbreek het deur eerder kool en uie as gras en rose te plant nie."
Nkuna se groentetuin het in September die nuus gehaal nadat die Tshwane-metropolisie (TMPD) klagtes oor die groentetuin ontvang het.
Nkuna het 'n mondelinge waarskuwing gekry omdat hy 'n sypaadjie versper wat vir voetgangers bedoel is. Hy is versoek om aan die nodige regulasies te voldoen. Hy het egter nie daarop gereageer nie, waarna hy die boete opgelê is.
Nkuna het volgehou dat sy erf nie 'n openbare ruimte en gerief is nie en die metropolisie van magsmisbruik beskuldig.
"Die koolsage was 'n betreurenswaardige gebeurtenis wat 'n diep traumatiese letsel op my en my gesin gelaat het – fisiek, emosioneel en geestelik.
"Ek is 'n patriot en 'n wetsgehoorsame burger."
Nkuna sê voorts die TMPD en die Stad Tshwane se burgemeesterskantoor se mislukte poging om hom as "'n skelm en 'n rampokker" uit te beeld, "maak seer".
"My gesin is geteister, geviktimiseer, belaster en mishandel … Ek kon dagvaar, 'n bohaai opskop en betaal word. Maar dit is nie ek nie. Ek hoop dat al die partye lesse uit hierdie sage geleer het.
"Ek hoop daar is herbesinning en 'n nuwe manier van hoe ons openbare stedelike ruimtes kan inspan om hongerte te beveg."
In die nuus TMPD
Lyk my die regulasies moet opdateer word! Sypaadjies is publieke loop area. Enigiets wat dit belemmer en persone in die verkeer op die pad dwing behoort onwettig te wees, of dit nou kool, klippe, aalwyne of iets is! Aangrensende eienaar behoort, volgens regulasie, aanspreeklik te wees om die Sypaadjie skoon, netjies en loopbaan te hou.
Jy moet ingeteken wees om te stem5-30Jy moet ingeteken wees om te stem
Die engels vir sypaadjie is "side walk".
Dus vir voetgangers se gebruik.
As n motoris nou 'n voetganger hier in die pad sou raak-ry, wie sou wetlik verantwoordelik gehou word?
Wel gedaan Nkuna.
Die sypaadjies word in elk geval nie deur voetgangers benut nie.
As ons nie op ons sypaaitjies kan tuin maak nie, wat eintlik munisipaliteit se werk is om te onderhou, dan moet hulle dit doen. Maar die geld daarvoor het iewers verdwyn. Nou as ons dit netjies hou behoort hulle ons te bedank nie beboet nie.